વિચક્ષણ બુદ્ધિવાન મંત્રીશ્વરે ખૂબ કુનેહ પૂર્વક સૌના વિશ્વાસને જીતીને, સૌની સંપૂર્ણતયા સંમત્તી મેળવીને , સૌને સંતોષ થાય તથા મહાત્માનું બહુમાન અને અહોભાવ જળવાઈ રહે રે રીતે જાહેરાત કરી કે, દેવાધિદેવ બાવીસમાં શ્રી નેમિનાથપ્રભુના ત્રણ કલ્યાણકો વડે પાવન થયેલ આ ગિરનાર ગિરિવરની ભોમકા ઉપર આજથી મૂંડકવેરો નાબૂદ કરવામાં આવે છે. અને ભૂલથી કોઈ પણ વેરો ઉઘરાવવાનો પ્રયત્ન કરશે તો તેની સામે રાજ્પગલાં લેવામાં આવશે. તમારા સૌની આંતરડી ઠારવા માટે ગિરનારની ગોદમાં રહેલું કુહાડી ગામ આપ સૌને આપવામાં આવે છે. આજથી તમે સૌ આ ગામના માલિક બનો છો તથા તેની આવક પર તમારો અધિકાર રહેશે. મંત્રીશ્વરના સુવર્ણવચનોના શ્રવણ સાથે જ સૌના મનમયૂર નાચી ઉઠ્યા. કુહાડી ગામની સંપૂર્ણ આવકના અધિકારના દસ્તાવેજો પામી સૌ નિશ્ચિંત બની ગયા.